**ELŐTERJESZTÉS**

**Körmend város Önkormányzata Képviselő-testülete 2013. október 31-i ülésére**

**Tárgy:** beszámoló a körmendi közös önkormányzati hivatal 2013. évi tevékenységéről

Tisztelt Képviselő-testület!

2013. január 1-étől kezdődően jelentős változások történtek az Önkormányzatok végrehajtó szervei (Polgármesteri Hivatalok) működésében.

A Járási hivatalok felállításával az államigazgatási feladatok nagy része kikerült a jegyzői hatáskörből. A szabálysértések, egyes szociális ellátások (pl. időskorúak járadéka, ápolási díj, közgyógyellátás –utóbbi esetében osztott a hatáskör a jegyző és a járási hivatal között), a gyámhivatal, az okmányiroda, az állampolgársági ügyek járási hatáskörbe kerültek.

A Klebersberg Intézményfenntartó Központ felállításával a közoktatási feladatok is kikerültek az addigi önkormányzati és jegyzői hatáskörökből.

Az egyéb átalakítások révén pedig további változások is történtek (önkormányzati fenntartású Tűzoltóságok megszűntek, az egészségügy is állami irányítás alá került stb.)

Minden arra mutat, hogy az állam a klasszikus önkormányzati feladatokat hagyja csak helyben, és minden más területen elvonja a feladatokat az Önkormányzatoktól.

Január 1-étől kezdődően a finanszírozás is teljesen átalakult, bevezették az ún. feladatfinanszírozási rendszert.

2013. március 1-étől Körmend városa közös Önkormányzati Hivatalt működtet Csákánydoroszlóval. Így utóbbi településen a saját Polgármesteri Hivatal megszűnt, ennek feladatait teljes egészében a Körmendi Közös Önkormányzati Hivatal vette át.

Utoljára 1990-ben éltek át az Önkormányzatok ekkora léptékű átalakításokat.

2014-től ráadásul egy teljesen új könyvelésre kell átállniuk az Önkormányzatoknak, ez is gyökeres változást hoz a mindennapi működésben.

A Körmendi Közös Önkormányzati Hivatalban 3 iroda működik (Közszolgálati iroda, Városfejlesztési és Építéshatósági Iroda, Pénzügyi Iroda). Az alkalmazottak száma -2 fő takarítót ide nem értve - 38 fő, ebből 3 fő Csákánydoroszlóban dolgozik, 5 fő pedig gyesen van. Így a ténylegesen munkát végzők száma összesen 33 fő. Az alkalmazottak közül 8 férfi van alkalmazásban.

Az előterjesztés készítéséig 6427 db. főszámon iktatott ügyben járt el a Hivatal 2013-ban.

Az egyes irodák felállásai, tevékenységük:

**Városfejlesztési és építéshatósági iroda:**

Az irodán belül építéshatósági feladatot 2 fő lát el. A jegyzőhöz telepített építésügyi hatáskör 46 településre terjed ki, azaz a megyében a körmendi I. fokú építéshatóság rendelkezik a legnagyobb illetékességi területtel. Az előterjesztés készítéséig az építéshatósági ügyintézők 454 főszámon iktatott ügyet láttak el ez évben.

Az irodában 3 fő foglalkozik a városfejlesztési és más, műszaki jellegű feladatokkal, illetve jelenleg egy fő közterület-felügyelő áll alkalmazásban.

A közbeszerzési feladatok nyilvántartási, adminisztratív tevékenységeit is az iroda látja el egyelőre.

Az iroda kapcsolatot tart fenn a város üzemeltetését ellátó Körmend város Gondnokságával, a Művelődési Központtal, és a közintézményekkel.

Építési beruházások szervezése során együttműködik az engedélyező hatóságokkal, szakhatóságokkal, és az út-, és közmű-hálózatok kezelőivel.

Főbb területek fentieken kívül:

* erdészeti, fakivágási, zöldterület gondozási feladatok
* katasztrófavédelem önkormányzatot érintő feladatai
* szúnyoggyérítés, rágcsálóírtás
* közterület-használat, bontás engedélyezése, önkormányzati utak, járdák, hidak kezelői feladatai
* adatszolgáltatás, statisztikai tevékenység szakterület szerint
* főépítész irányítása alatt a helyi építési szabályozás, szerkezeti terv, helyi értékvédelem feladatai
* önkormányzati tulajdonba került (2013.01.01.) víziközmű vagyon kapcsán az üzemeltetővel együttműködően a vagyon kezelése
* önkormányzati tulajdonú ingatlanok használatához a tulajdonosi dokumentumok előkészítése

**Közszolgálati Iroda:**

Az iroda létszáma: 14 fő, ebből köztisztviselő 8 fő, ügykezelő 1 fő, Munka Törvénykönyve hatálya alá 5 fő tartozik.

Az iroda szociális ügyintézői látják el többek között a lakásfenntartási támogatásokkal, aktív korúak foglalkoztatást helyettesítő támogatásával, közgyógyellátással, rendszeres és rendkívüli gyermekvédelmi támogatásokkal, átmeneti segélyekkel, temetési segélyekkel, köztemetéssel, óvodáztatási támogatással kapcsolatos ügyeket.

 Az előterjesztés készítéséig 1291 segélykérelemben jártak el az ügyintézők. Az említett 1291 ügyből aktív korúak ellátása iránti kérelem száma 607 db volt (2012-ben ezen időszakig 401 ilyen jellegű ügyirat volt), míg átmeneti segély iránt 106 esetben, rendkívüli gyermekvédelmi támogatás iránt 122 esetben, rendszeres gyermekvédelmi támogatásban 121 esetben, lakásfenntartási támogatás ügyében 225 esetben jártak el az ügyintézők. Az 1291 üggyel 2 ügyintéző foglalkozik az irodán belül.

Az anyakönyvvezetéssel, kereskedelmi ügyekkel, hagyatékkal, nemzetiségi önkormányzattal, médiával, személyügyekkel, és sporttal kapcsolatos, valamint a titkársági és iktatási feladatok ugyancsak az iroda hatókörébe tartoznak.

A kereskedelmi ügyek száma az előterjesztés készítéséig 239 db, a hagyatéki ügyek száma 998, az anyakönyvi kérelmek száma 584.

 A kistérséggel, óvodákkal, társulásokkal ugyancsak törődni kell, mellette - összedolgozva a másik két irodával - pályázatokkal is foglalkozik az iroda. Több területen van jegyzőkönyv-, és nyilvántartások vezetésével kapcsolatos kötelezettségünk. A Munka Törvénykönyve hatálya alá tartozó munkatársaink látták el a nyomdai, kézbesítési, szállítási és a takarítási feladatokat.

Az iroda köztisztviselői dolgozóinak összetétele jelentős változáson ment át a 2013. év elejére, elsősorban a szociális vonalon, hiszen valamennyi ezen a területen dolgozó szakember átkerült a járáshoz. Fiatal, tapasztalatlan pályakezdők vették át a munkát. Nyugdíjazás is történt ebben az évben, melynek pótlása megfelelően megtörtént (Lukács Lajosné, hagyaték, nyilvántartások). 2014-ben ugyancsak sor kerül nyugdíjazásokra, az anyakönyvvezetői és kereskedelmi ügyintézői feladatokat ellátó kollégánk, illetve az ügykezelő kollégánk esetén. Megfelelő képességekkel és szakértelemmel rendelkező személyekkel történő pótlásuk elősegítheti a feladatok átstrukturálását, ami néhány területen gyorsabb és pontosabb ügyintézést is eredményezhet. Egy fő anyakönyvvezetővel nem tudtuk ellátni a szinte folyamatos esketéseket ebben az évben, ezért segítséget kellett igénybe vennünk – kormányhivatal jóváhagyásával – Nádasdról. A probléma jövőbeni elkerülése érdekében két főt beiskolázása történt anyakönyvvezetői tanfolyamra, melyet jelenleg végeznek.

A képzéseknek és a megfelelő kiválasztásnak hangsúlyos szerepet kell kapniuk, hisz az irodára háruló feladatok mennyisége, és jelentősége, valamint munkatársaink korösszetétele és képzettsége ezt megköveteli. A költségvetés összeállításakor a képzésekre fordítható összegeket tervezni szükséges.

**Pénzügyi iroda:**

Az iroda 13 dolgozója klasszikus pénzügyi feladatokat lát el (adóigazgatás, pénzügyi igazgatás). A GAMESZ megszűnésével az iroda végzi az összes körmendi költségvetési szerv és 2 társulás teljes gazdálkodását, könyvelését. Azzal, hogy a belső ellenőr is átkerült a Járási hivatalhoz, a belső ellenőrzési feladat kiszervezésre került, a korábbi könyvvizsgáló látja el feladatait.

Az iroda működésében nagy segítséget jelent, és ezért köszönjük is a Képviselő-testületnek azt, hogy a korábbi években biztosított fedezet révén sikerült piacról beszerezni a könyvelőprogramot, ami a korábbi, állami könyvelőprogram helyett sokkal korszerűbb, könnyebben használható és jelentős időmegtakarítást eredményez a munkában. Ha a Képviselő-testület a jövőben támogatja, újabb modulok beszerzésével lehetne még segíteni ezt a munkát a Pénzügyi irodán.

Az iroda létszáma csökkent év elején 3 fővel, akik a kormányhivatal illetve a KLIK dolgozói lettek. Az év első felében felvételre került 2 pályakezdő, felsőfokú végzettségű dolgozó, akik közül az egyik támogatott. Augusztus hónapban 1 fő nyugdíjba vonult. Összességében 2 fővel csökkent az iroda létszáma az előző évhez viszonyítva Körmenden. A közös önkormányzati hivatal fenntartásából adódóan 1 fővel nőtt az iroda létszáma, aki Csákánydoroszló önkormányzattal kapcsolatos feladatokat látja el. Ezen irodát érintően 3 fő jelenleg gyesen van.

Az iroda az önkormányzat és intézményei gazdálkodási, likviditási, tervezési, könyvvezetési, beszámolási feladatait látja el teljes körűen. Szintén az iroda látja el a kistérségi társulás és az intézménye: a Szociális Szolgáltató és Információs Központ, valamint 2013. július 1-tól a mikrotérségi társulás és a két óvoda előzőekben említett feladatait. Az intézményszerkezet átalakítása következtében a közüzemi szolgáltatók felé a módosítások átvezetéséről folyamatosan megtörtént az intézkedés, amelyet a szolgáltatók nagyon lassan kezelnek. Növekedett a továbbszámlázással kapcsolatos feladat az önkormányzat tekintetében a kormányhivatal és a KLIK által történő épülethasználatból (Szabadság tér 7.) adódóan.

2013. március 1.-től Csákánydoroszló község önkormányzatával közös hivatalt tart fenn, ahol szintén társulás működteti az óvodát a konyhával együtt. Itt a pénzügyi feladatokat 1 fő látja el.

A tervezési feladatok koordinálása a működési területen az iroda feladata, a fejlesztési területen a műszaki irodával együttműködve történik.

A beszámolás feladatokban jelentős változás következett be az év során: 2013. július 1.-től kezdődően havonta kell pénzforgalmi jelentést készíteni, amely mérlegadatokat is tartalmaz, de megmaradt továbbra is a negyedéves mérlegjelentési kötelezettség.

Feladat a központi támogatások, fejezeti kezelésű pénzek igénylése, azokkal való elszámolás, adatszolgáltatás. Havi rendszerességgel történik az igénylés a kifizetett segélyek esetében, évi három alkalommal van a normatív támogatás felülvizsgálata. Jelentős mennyiségű adatszolgáltatás történt az adósságkonszolidációval kapcsolatban. Benyújtásra került a működőképességet megőrző támogatásra a pályázat. Az irodán belül történik az önkormányzat és intézményeiben lebonyolításra kerülő projektek számviteli nyilvántartása, elszámolása, ezekkel kapcsolatos időközi és fenntartási jelentések készítése.

Az önkormányzat és intézményei, illetve a társulások és intézményei teljes körű tárgyi eszköz nyilvántartása, a vagyonleltározási feladatainak elvégzése szintén az iroda feladata. A vagyonkataszter vezetése, jelentések készítése, egyeztetések lefolytatása szintén az iroda feladata.

Az iroda adatot szolgáltat különböző statisztikai jelentésekhez, illetve különböző megkeresésekhez kapcsolódóan tesz eleget adatszolgáltatási kötelezettségnek.

 Az iroda a feladatellátása tekintetében kapcsolatban áll a többi irodával, minden intézménnyel, tekintettel mindhárom társulási intézményére.

2014. évre vonatkozóan a számviteli feladatok változásból, illetve személyi változások következtében a munkakörök átszervezésére lesz szükség. 2014-től kezdődően ui. oly mértékben megváltozik az Önkormányzatok és költségvetési szerveik könyvelése, mely változás ahhoz hasonlítható, melyet az 1990-es rendszerváltáskor éltek át az Önkormányzatok. Erre fel kell készülni, és át kell alakítani a könyvelési szemléletet is.

Az adóztatásról 2013. decemberében készül előterjesztés a Testületnek –külön jogszabály szerint.

**Csákánydoroszlói kirendeltség:**

Csákánydoroszlóban kirendeltség működik 3 fő alkalmazásával, amelyből 2 fő pénzügyi ügyintéző (egy fő költségvetési ügyintéző, míg egy fő adóügyekkel foglalkozik), és egy fő általános hatósági ügyintéző. A korábbi 6 fő helyett jelentős ez a változás, ami e kirendeltséget érinti. A feladatellátás jelenleg biztosított, a 2014.évi választásokig nem javasoljuk ennek újragondolását, mivel nem tudni, hogy 2014. év után hogyan dönt a Község a további együttműködést illetően.

A Hivatal az elmúlt időben megfelelően helyt állt a jogszabályváltozásokból eredő kötelezettségek teljesítése során, és az újabb jogszabályi követelményeket is teljesíteni fogja.

Körmend, 2013. október 25.

**HATÁROZATI JAVASLAT**

Körmend város Önkormányzata Képviselő-testülete a Körmendi Közös Önkormányzati Hivatal 2013. évi tevékenységéről készült beszámolót elfogadja.

**Bebes István**

**polgármester**